b"\n_START_ARTICLE_\nDemetri d'Esztergom\n_START_SECTION_\nBiografia\n_START_PARAGRAPH_\nEs desconeix l'origen de la fam\xc3\xadlia de Demetri, per\xc3\xb2 si b\xc3\xa9 no pertanyia a l'aristocr\xc3\xa0cia, es cri\xc3\xa0 juntament amb el pr\xc3\xadncep Llu\xc3\xads I d'Hongria. El 1356 va convertir-se en guardi\xc3\xa0 del segell reial, despr\xc3\xa9s el 1359 tresorer reial. En aquesta mateixa \xc3\xa8poca tamb\xc3\xa9 comen\xc3\xa7\xc3\xa0 la seva carrera eclesi\xc3\xa0stica: fou nomenat canonge de P\xc3\xa9cs i el 1363 prep\xc3\xb2sit d'Eger, i el 1364 el papa Urb\xc3\xa0 V el nomen\xc3\xa0 bisbe de Sirmia, essent nom\xc3\xa9s un sotsdiaca. _NEWLINE_L'1 d'abril del 1365 ocup\xc3\xa0 el seu c\xc3\xa0rrec definitivament i el 28 de juny del 1368 fou transferit al cap del bisbat de Transsilv\xc3\xa0nia per ordres papals, on fou substitu\xc3\xaft per Joan de K\xc3\xbck\xc3\xb6ll\xc5\x91, car Demetri es qued\xc3\xa0 a la cort del rei. Durant el seu ofici com a bisbe de Transsilv\xc3\xa0nia constru\xc3\xad un claustre per a l'orde paul\xc3\xad, restaurant-ne un altre a Szenterzs\xc3\xa9bet, el qual tamb\xc3\xa9 se li atorg\xc3\xa0 a aquest orde religi\xc3\xb3s. El 23 de gener del 1376 el papa Gregori XI va nomenar-lo bisbe de Zagreb, per\xc3\xb2 despr\xc3\xa9s d'aix\xc3\xb2 tampoc no hagu\xc3\xa9 d'anar-se'n de la cort, on obtingu\xc3\xa9 el c\xc3\xa0rrec de canceller, que port\xc3\xa0 fins a la seva mort._NEWLINE_El 16 d'agost del 1378 el papa Urb\xc3\xa0 VI el va nomenar arquebisbe d'Esztergom i el 18 d'octubre cardenal. Com a cardenal no visit\xc3\xa0 Roma, la qual cosa permet\xc3\xa9 que el papa el nomen\xc3\xa9s ambaixador papal a Hongria. Com a arquebisbe, Demetri va enterrar Llu\xc3\xads I d'Hongria el 16 de setembre del 1382 a Sz\xc3\xa9kesfeh\xc3\xa9rv\xc3\xa1r, i l'endem\xc3\xa0 coron\xc3\xa0 la seva filla Maria I d'Hongria. El 1384 acompany\xc3\xa0 a Pol\xc3\xb2nia a la posterior canonitzada Eduvigis de Pol\xc3\xb2nia, la germana petita de la reina Maria. La seva missi\xc3\xb3 era que ella ocup\xc3\xa9s el tron polon\xc3\xa8s i es cas\xc3\xa9s amb el duc litu\xc3\xa0 Ladislau II Jagell\xc3\xb3._NEWLINE_M\xc3\xa9s endavant, despr\xc3\xa9s que el jove Segimon I no pogu\xc3\xa9s obtenir el tron hongar\xc3\xa8s a trav\xc3\xa9s de la seva promesa, la reina Maria, una facci\xc3\xb3 de la noblesa hongaresa crid\xc3\xa0 al regne Carles III de N\xc3\xa0pols, familiar lluny\xc3\xa0 del mort Llu\xc3\xads I d'Hongria, qui havia viscut diverses d\xc3\xa8cades al regne hongar\xc3\xa8s. D'aquesta manera el 31 de desembre del 1385 Demetri el coron\xc3\xa0 com a Carles II d'Hongria en pres\xc3\xa8ncia de la reina Maria i la seva mare la reina v\xc3\xaddua Isabel. Tanmateix, pocs mesos despr\xc3\xa9s el nou rei fou assassinat per partidaris de les reines i Segimon pogu\xc3\xa9 tornar al regne. Demetri mor\xc3\xad poc temps abans que Segimon fos coronat rei d'Hongria pel nou arquebisbe d'Esztergom, Joan de Kanizsa."